তথ্যবিবরণী নম্বর : ১২০৬

**বিশ্বকাপ ক্রিকেটে শুভ সূচনা করায় টাইগারদের সংস্কৃতি প্রতিমন্ত্রীর অভিনন্দন**

ঢাকা, ২২ আশ্বিন (৭ অক্টোবর) :

ভারতে অনুষ্ঠিত বিশ্বকাপ ক্রিকেট টুর্নামেন্টের প্রথম ম্যাচে আফগানিস্তানের বিপক্ষে দুর্দান্ত জয়ের মাধ্যমে শুভ সূচনা করায় বাংলাদেশ ক্রিকেট দলকে শুভেচ্ছা ও অভিনন্দন জানিয়েছেন সংস্কৃতি বিষয়ক প্রতিমন্ত্রী কে এম খালিদ।

প্রতিমন্ত্রী আজ এক অভিনন্দন বার্তায় বাংলাদেশ ক্রিকেট দলের খেলোয়াড়, কোচ ও ম্যানেজারসহ সংশ্লিষ্ট সকলকে প্রাণঢালা অভিনন্দন ও শুভেচ্ছা জানান।

অভিনন্দন বার্তায় সংস্কৃতি প্রতিমন্ত্রী বলেন, ‘বিশ্বকাপ ক্রিকেটের প্রথম ম্যাচে টাইগাররা দাপুটে জয়ের মাধ্যমে শুভ সূচনা করায় আমি অত্যন্ত আনন্দিত ও গর্বিত। প্রধানমন্ত্রী শেখ হাসিনার উৎসাহ, অনুপ্রেরণা ও নিবিড় পৃষ্ঠপোষকতায় বাংলাদেশ ক্রিকেট দল সারা বিশ্বে বাংলাদেশের ভাবমূর্তি উজ্জ্বল করে চলেছে। আশা করি, চলতি বিশ্বকাপে বাংলাদেশের সাফল্যের এ ধারা অব্যাহত থাকবে।’

উল্লেখ্য, ভারতের ধর্মশালায় আফগানিস্তানকে ৬ উইকেটে হারিয়ে বাংলাদেশ বিশ্বকাপ ক্রিকেট ২০২৩ টুর্নামেন্টে শুভ সূচনা করেছে।

#

ফয়সল/আরমান/সঞ্জীব/সেলিম/২০২৩/২১৩০ ঘণ্টা

তথ্যবিবরণী                                     নম্বর : ১২০৫

**কোনো ষড়যন্ত্রই দেশের অগ্রযাত্রা থামাতে পারবে না**

 **-- পানি সম্পদ প্রতিমন্ত্রী**

বরিশাল, ২২ আশ্বিন (৭ অক্টোবর) :

পানিসম্পদ প্রতিমন্ত্রী জাহিদ ফারুক বলেছেন, কোনো ষড়যন্ত্র-চক্রান্তই দেশের উন্নয়নের অগ্রযাত্রাকে থামিয়ে রাখতে পারবে না। প্রধানমন্ত্রী শেখ হাসিনার সুদক্ষ নেতৃত্বে বাংলাদেশ এগিয়ে যাচ্ছে এবং আগামীতেও তাঁর হাত ধরে এগিয়ে যাবে।

আজ উপজেলা পরিষদ চত্বরে বরিশাল সদর উপজেলার বিভিন্ন ধর্মীয় প্রতিষ্ঠানে জি আর চাল, প্রাকৃতিক দুর্যোগে ক্ষতিগ্রস্ত, দুঃস্থ, অসহায় ও অতিদরিদ্রদের মাঝে বিনামূল্যে ঢেউটিন ও অর্থ এবং শিক্ষা প্রতিষ্ঠানে ক্রীড়া সামগ্রী বিতরণ অনুষ্ঠানে প্রতিমন্ত্রী এসব কথা বলেন।

প্রতিমন্ত্রী বলেন, গরিব ও এতিমের টাকা মেরে খাওয়া ওই সাজাপ্রাপ্ত আসামি খালেদা জিয়া এবং তার ছেলে তারেক জিয়া দুর্নীতিতে অর্নাস ও মানি লন্ডারিংয়ে মাস্টার্স করে সাজাপ্রাপ্ত আসামি হয়ে বিদেশে পালিয়ে আছেন। এদেশের মানুষ তাদের আর রাষ্ট্রীয় ক্ষমতায় দেখতে চায় না। শেখ হাসিনা প্রধানমন্ত্রী না হলে লাখ লাখ গৃহহীন মানুষ ঘর পেতেন না। ফোর লেন, মেট্রোরেল হতো না এবং বাংলাদেশের মানুষ পৃথিবীর বুকে মাথা উঁচু করে দাঁড়াতে পারতেন না।

প্রতিমন্ত্রী আরো বলেন, শেখ হাসিনা যদি না থাকতো তাহলে বরিশালের কীর্তণখোলা নদী ভাঙন থেকে রক্ষা পেত না। বঙ্গবন্ধুকন্যা শেখ হাসিনা গরিব ও সাধারণ মানুষের জন্য কাজ করছেন। তিনি মাদার অভ্‌ হিউম্যানিটি হিসেবে সারা বিশ্বে প্রতিষ্ঠিত। বিএনপি যতোই ষড়যন্ত্র চক্রান্ত করুক না কেন, প্রধানমন্ত্রী শেখ হাসিনার নেতৃত্বে বাংলাদেশ যে অগ্রগতির দিকে এগিয়ে যাচ্ছে, কোন ষড়যন্ত্র-চক্রান্তই অগ্রযাত্রাকে দাবিয়ে রাখতে পারবে না।

অনুষ্ঠানে বরিশাল সদর উপজেলা নির্বাহী কর্মকর্তা মোঃ মনিরুজ্জামানের সভাপতিত্বে উপস্থিত ছিলেন বরিশাল সদর উপজেলা পরিষদের ভাইস চেয়ারম্যান মাহাবুবুর রহমান মধু, মহানগর আওয়ামী যুবলীগ এর যুগ্ম আহ্বায়ক মাহমুদুল হক খান মামুন, বরিশাল সিটি কর্পোরেশন এর ২৩ নং ওয়ার্ড কাউন্সিলর এনামুল হক বাহার সহ অন্যরা উপস্থিত ছিলেন।

#

গিয়াস/পাশা/আরমান/সঞ্জীব/সেলিম/২০২৩/২০৪০ ঘণ্টা

তথ্যবিবরণী                                     নম্বর : ১২০৪

**তরুণ প্রজন্মকে গ্রন্থমুখী করে গড়ে তোলার লক্ষ্যে সরকার কাজ করে যাচ্ছে**

 **-- সংস্কৃতি প্রতিমন্ত্রী**

ঢাকা, ২২ আশ্বিন (৭ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, তরুণ প্রজন্মকে গ্রন্থমুখী করে গড়ে তোলার লক্ষ্যে বর্তমান সরকার কাজ করে যাচ্ছে। এর মাধ্যমে একটি সৃজনশীল, জ্ঞানমনস্ক ও আলোকিত জাতি গঠন করাই প্রধানমন্ত্রী জননেত্রী শেখ হাসিনার নেতৃত্বাধীন বর্তমান সরকারের মূল লক্ষ্য। আমৃত্যু যার স্বপ্ন দেখে গেছেন আমাদের জাতির পিতা বঙ্গবন্ধু শেখ মুজিবুর রহমান।

প্রতিমন্ত্রী আজ রাজধানীর বাংলা একাডেমি চত্বরে সংস্কৃতি বিষয়ক মন্ত্রণালয়ের পৃষ্ঠপোষকতায় বাংলাদেশ পুস্তক প্রকাশক ও বিক্রেতা সমিতির সহযোগিতায় এবং ঢাকা বিভাগীয় প্রশাসনের ব্যবস্থাপনায় জাতীয় গ্রন্থকেন্দ্র আয়োজিত আট দিনব্যাপী (০৭-১৪ অক্টোবর) ‘ঢাকা বিভাগীয় বইমেলা ২০২৩’ এর উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, পুস্তক বিক্রয় ও প্রকাশনা শিল্পের সঙ্গে জড়িতরা খুব বেশি লাভের আশায় এর সঙ্গে সম্পৃক্ত নয়। বরং ভালোবাসা, জ্ঞানপিপাসা ও হৃদয়ের খোরাক থেকে শিল্পটিকে টিকিয়ে রেখেছেন। কেননা, আজকাল মানুষ খুব বেশি বই কিনতে চায় না। তাছাড়া ছাপানোর কাগজসহ প্রকাশনা শিল্প সংশ্লিষ্ট আনুষঙ্গিক জিনিসপত্রের দাম বেড়েছে। সংস্কৃতি প্রতিমন্ত্রী বলেন, প্রধানমন্ত্রীর দিকনির্দেশনা অনুযায়ী আমরা জেলা ও উপজেলা পর্যায়ে সাহিত্যমেলার আয়োজন করেছি। কিছুদিন আগে অনুষ্ঠিত হয়েছে বিভাগীয় সাংস্কৃতিক উৎসব। তিনি বলেন, বর্তমানে ৮টি বিভাগে পর্যায়ক্রমে বিভাগীয় বইমেলা অনুষ্ঠিত হচ্ছে। সামনে অনুষ্ঠিত হবে ক্ষুদ্র নৃগোষ্ঠীর মেলা ও সাংস্কৃতিক উৎসব।

ঢাকা বিভাগীয় কমিশনার মোঃ সাবিরুল ইসলামের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সংস্কৃতি বিষয়ক মন্ত্রণালয়ের সচিব খলিল আহমদ, বাংলা একাডেমির মহাপরিচালক কবি মুহম্মদ নূরুল হুদা, জাতীয় গ্রন্থকেন্দ্রের পরিচালক মিনার মনসুর এবং বাংলাদেশ পুস্তক প্রকাশ ও বিক্রেতা সমিতির সহ-সভাপতি কামরুল হাসান শায়ক। স্বাগত বক্তব্য রাখেন ঢাকা জেলা প্রশাসক আনিসুর রহমান।

বিশেষ অতিথির বক্তব্যে সংস্কৃতি সচিব খলিল আহমদ বলেন, অমর একুশে বইমেলার ন্যায় দেশের ৮টি বিভাগে অনুষ্ঠিতব্য এ বইমেলার ব্যাপক প্রচার দরকার। সেজন্য জাতীয় গ্রন্থকেন্দ্রকে বিভাগীয় ও জেলা প্রশাসনের সহযোগিতায় প্রতিটি স্কুল ও কলেজে চিঠি দিতে হবে যাতে এসব প্রতিষ্ঠানের শিক্ষার্থীরা বইমেলা সম্পর্কে জানতে পারে এবং বই কেনা ও পড়ায় উদ্বুদ্ধ হয়।

উল্লেখ্য, এবারের বইমেলার প্রতিপাদ্য নির্ধারণ করা হয়েছে ‘বঙ্গবন্ধু, মুক্তিযুদ্ধ ও সোনার বাংলার স্বপ্নযাত্রা।’ মেলায় প্রায় ১০০টি স্টল রয়েছে।

প্রতিমন্ত্রী পরে রাজধানীর বাংলাদেশ জাতীয় জাদুঘর এর কবি সুফিয়া কামাল মিলনায়তনে ‘ছায়ানীড়’ আয়োজিত ‘স্বাধীনতা পুরস্কারপ্রাপ্ত বরেণ্য ব্যক্তি ও প্রতিষ্ঠান’ এবং ‘মুক্তিযুদ্ধে নারী’ শীর্ষক গ্রন্থের প্রকাশনা ও সংবর্ধনা-২০২৩ প্রদান অনুষ্ঠানে প্রধান অতিথি হিসেবে বক্তৃতা করেন।

#

ফয়সল/পাশা/আরমান/সঞ্জীব/সেলিম/২০২৩/১৯৪০ ঘণ্টা

তথ্যবিবরণী                                     নম্বর : ১২০৩

**নরসিংদী বিসিক শিল্পনগরী (সম্প্রসারণ) এর উদ্বোধন করলেন শিল্পমন্ত্রী**

শিবপুর (নরসিংদী), ২২ আশ্বিন (৭ অক্টোবর) :

শিল্পমন্ত্রী নূরুল মজিদ মাহমুদ হুমায়ূন আজ বাংলাদেশ ক্ষুদ্র ও কুটির শিল্প কর্পোরেশন (বিসিক) কর্তৃক স্থাপিত নরসিংদী জেলার শিবপুরে নরসিংদী বিসিক শিল্পনগরী (সম্প্রসারণ) এর উদ্বোধন করেছেন।

এ উপলক্ষ্যে আয়োজিত উদ্বোধনী অনুষ্ঠানে প্রধান অতিথি হিসেবে বক্তব্য রাখেন শিল্পমন্ত্রী। অনুষ্ঠানে সভাপতিত্ব করেন নরসিংদীর জেলা প্রশাসক ড. বদিউল আলম। এতে বিশেষ অতিথি হিসেবে উপস্থিত ছিলেন শিল্প প্রতিমন্ত্রী কামাল আহমেদ মজুমদার, নরসিংদী-৩ আসনের সংসদ সদস্য জহিরুল হক ভূঞা মোহন, শিল্প মন্ত্রণালয়ের সিনিয়র সচিব জাকিয়া সুলতানা। স্বাগত বক্তব্য রাখেন বিসিকের চেয়ারম্যান মুহঃ মাহবুবর রহমান।

প্রধান অতিথির বক্তব্যে শিল্পমন্ত্রী বলেন, প্রত্যন্ত অঞ্চল পর্যন্ত শ্রমঘন শিল্পায়নের ধারা বেগবান করা এবং ক্ষুধা ও দারিদ্র্যমুক্ত স্বপ্নের সোনার বাংলা গঠনের লক্ষ্যে জাতির পিতা বঙ্গবন্ধু শেখ মুজিবুর রহমানের হাতে বিসিকের সৃষ্টি। বর্তমানে বিসিক দেশের ক্ষুদ্র ও কুটির শিল্পের উন্নয়ন ও সম্প্রসারণের মুখ্য প্রতিষ্ঠান। বিসিকের মাধ্যমেই মূলত দেশে শিল্পায়নের ভিত্তি স্থাপিত হয়। পরিকল্পিত শিল্পনগরী স্থাপন করে বিসিক দেশে অনুকরণযোগ্য শিল্পোদ্যোক্তা সৃষ্টিতে গুরুত্বপূর্ণ ভূমিকা পালন করছে। সারা দেশে বিসিকের ৮২টি শিল্পনগরী প্রতিষ্ঠিত হয়েছে। জাতীয় অর্থনীতিতে শিল্পখাতের অবদান দিন দিন বেড়েই চলছে যা বর্তমানে প্রায় ৩৫ দশমিক ১১ শতাংশ যার মধ্যে সিএমএসএমই-এর অবদান ২৫ শতাংশ। শিল্পখাতের অবদান বৃদ্ধিতে বিসিক গুরুত্বপূর্ণ ভূমিকা পালন করে যাচ্ছে।

শিল্পমন্ত্রী বলেন, বিসিক কর্তৃক বাস্তবায়িত ৮২টি শিল্পনগরীতে ক্রমপুঞ্জিত বিনিয়োগের পরিমাণ ৪৫ হাজার ৩৯৫ কোটি টাকা। বিসিকের শিল্পনগরীসমূহে মোট প্রত্যক্ষ কর্মসংস্থান প্রায় ৮ দশমিক ২৫ লাখ জন। ২০২২-২০২৩ অর্থবছরে বিসিক শিল্পনগরীতে অবস্থিত ৯৩৪ টি রপ্তানিমুখী শিল্প ইউনিটের মাধ্যমে ৩৩ হাজার ৪৬ কোটি টাকার পণ্য রপ্তানি করা হয়েছে। দেশে আমদানি বিকল্প যন্ত্রাংশের প্রায় ৩০ শতাংশ বিসিক শিল্পনগরীতে তৈরি হচ্ছে। বিসিক শিল্পনগরীসমূহ হতে ২০২২-২০২৩ অর্থবছরে সরকারকে ৪ হাজার ৮৫৫ কোটি টাকার রাজস্ব প্রদান করা হয়েছে।

উল্লেখ্য প্রায় ৩০ একর জমিতে নবনির্মিত এ শিল্প নগরীতে ১৬৮টি প্লটের সংস্থান রয়েছে।

#

মাহমুদুল/পাশা/আরমান/সঞ্জীব/সেলিম/২০২৩/১৯৪০ ঘণ্টা

তথ্যবিবরণী                                            নম্বর : ১২০২

­

**শান্তির জনপদ রাঙ্গুনিয়ায় অশান্তির অপচেষ্টা সবাই মিলে প্রতিহত করবো**

 **-- তথ্য ও সম্প্রচার মন্ত্রী**

ঢাকা, ২২ আশ্বিন (৭ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ তাঁর নিজ নির্বাচনি এলাকা নিয়ে বলেছেন, ‘রাঙ্গুনিয়া একটি শান্তির জনপদ। এখানে কেউ কখনো অশান্তি সৃষ্টি করতে পারেনি। কেউ অপচেষ্টা চালালেও সাথে সাথে দমন করা হয়েছে। ভবিষ্যতেও এখানকার বাসিন্দাদের সতর্ক থাকতে হবে।’

আজ ঢাকা থেকে ভার্চুয়াল উপায়ে সংযুক্ত হয়ে চট্টগ্রামের রাঙ্গুনিয়া উপজেলা পরিষদ অডিটরিয়ামে উপজেলা পূজা উদ্‌যাপন পরিষদের দ্বিবার্ষিক সম্মেলনে প্রধান অতিথির বক্তৃতায় মন্ত্রী এসব কথা বলেন।

তথ্যমন্ত্রী বলেন, ধর্ম যার যার উৎসব সবার। আমাদের দেশে হিন্দু, মুসলিম, বৌদ্ধ, খ্রিষ্টানসহ সব সম্প্রদায় মিলেমিশে একাকার। সব সম্প্রদায়ের মানুষের মিলিত রক্তের স্রোতে এই দেশ স্বাধীন হয়েছে।

সনাতন ধর্মাবলম্বীদের উদ্দেশে মন্ত্রী বলেন, রাঙ্গুনিয়ায় শান্তি-সম্প্রীতি যাতে কেউ বিনষ্ট করতে না পারে সেদিকে দৃষ্টি রাখবেন। আপনারা বুক ফুলিয়ে হাঁটবেন। এই দেশ আপনাদের, এই মাটি আপনাদের। কেউ শান্তি বিনষ্টের চেষ্টা চালালে আমরা সবাই মিলে প্রতিহত করব।

হাছান মাহ্‌মুদ বলেন, ‘একটি পরিবার রাঙ্গুনিয়ায় দীর্ঘদিন ধরে শাসন করে আসছিল। তারা নির্বাচন আসলে সনাতন সম্প্রদায়ের ওপর নির্যাতন চালাতো। তাদের অনুসারীরা, তাদের প্রেতাত্মারা এখনো রাঙ্গুনিয়ায় আছে, নির্বাচন আসলে সরব হয়। সুতরাং তাদের ব্যাপারে সতর্ক থাকতে হবে।’

নির্বাচন উপলক্ষ্যে মন্ত্রী বলেন, ‘সামনে নির্বাচন, আমি আপনাদের কাছে এইটুকু নিবেদন করবো যে, গত ১৫ বছরে আমানুষিক কষ্ট করে এলাকায় সময় দিয়েছি। ১৫ বছর আগের কথা মনে করে এলাকায় কী পরিমাণ উন্নয়ন হয়েছে, সেই কথাটি দয়া করে সাধারণ মানুষকে মনে করিয়ে দেবেন।’

বাংলাদেশ পূজা উদ্‌যাপন পরিষদের রাঙ্গুনিয়া উপজেলা শাখার সভাপতি এড. পঙ্কজ চৌধুরীর সভাপতিত্বে ও সাধারণ সম্পাদক সুপায়ন সুশীলের সঞ্চালনায় উপজেলা চেয়ারম্যান বীর মুক্তিযোদ্ধা স্বজন কুমার তালুকদার সম্মানিত অতিথি, চট্টগ্রাম জেলা পূজা উদযাপন পরিষদ সভাপতি এড. নিতাই প্রসাদ ঘোষ উদ্বোধনী বক্তা, সাধারণ সম্পাদক সুগ্রীব মজুমদার দোলন প্রধান বক্তা, থানার পুলিশ পরিদর্শক (তদন্ত) খান নুরুল ইসলাম, চট্টগ্রাম উত্তর জেলা আ.লীগের সদস্য আকতার হোসেন খাঁন এবং জেলা, রাঙ্গুনিয়া উপজেলা ও এর ইউনিয়ন পূজা পরিষদ নেতৃবৃন্দ বিশেষ অতিথির বক্তৃতা দেন। পদুয়া শ্রী গুরু আশ্রমের অধ্যক্ষ প্রসিদ্ধানন্দ সরস্বতী মহারাজ মঙ্গল প্রদীপ প্রজ্জ্বলন ও চন্ডীপাঠ করেন।

সম্মেলনের দ্বিতীয় অধিবেশনে শৈবাল চক্রবর্তী ও সুপায়ন সুশীলকে পুণরায় রাঙ্গুনিয়া উপজেলা পূজা উদ্‌যাপন পরিষদের যথাক্রমে সভাপতি ও সাধারণ সম্পাদক ঘোষণা করা হয়।

#

আকরাম/পাশা/আরমান/সঞ্জীব/সেলিম/২০২৩/১৯২০ ঘণ্টা

তথ্যবিবরণী নম্বর : ১২০১

**নিজেদের অস্তিত্বের স্বার্থে বেশি করে গাছ লাগাতে হবে**

 **- পরিবেশমন্ত্রী**

মধুপুর (টাঙ্গাইল), ২২ আশ্বিন (৭ অক্টোবর) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, নিজেদের অস্তিত্বের স্বার্থে বেশি করে গাছ লাগাতে হবে। মাননীয় প্রধানমন্ত্রী শেখ হাসিনার নেতৃত্বে সরকার দেশজুড়ে বৃক্ষরোপণ করছে। তিনি বলেন, বনকে ভালোবাসতে হবে। বঙ্গবন্ধুর সবুজ বিল্পবের ডাকে সাড়া দিয়ে সবাইকে গাছ লাগানোর আহ্বান জানাই। হিন্দু, মুসলমান, ক্ষুদ্র নৃগোষ্ঠী সবাই একত্রে বন রক্ষা করতে হবে।

 আজ মধুপুর উপজেলাস্থ দোখলা রেস্টহাউস সংলগ্ন মাঠে মতবিনিময় ও আলোচনা সভা এবং সুফল প্রকল্পের আওতায় বিকল্প জীবিকা উন্নয়নের জন্য ঋণের চেক, স্থানীয় উন্নয়নের জন্য অর্থের চেক ও সামাজিক বনায়ন কার্যক্রমের উপকারভোগীদের মধ্যে লভ্যাংশের চেক বিতরণ অনুষ্ঠানে বরেণ্য অতিথির বক্তব্যে পরিবেশমন্ত্রী এসব কথা বলেন।

 এর পূর্বে মন্ত্রী টেকসই বন ব্যবস্থাপনা ও বিকল্প জীবিকা (সুফল) প্রকল্পের আওতায় মধুপুর জাতীয় উদ্যান সদর রেঞ্জে নবনির্মিত গাছাবাড়ী স্টাফ ব্যারাক উদ্বোধন করেন। স্থানীয় ও নৃ-গোষ্ঠী জনগণের সহায়তায় মধুপুর জাতীয় উদ্যানের ইকোট্যুরিজম উন্নয়ন ও টেকসই ব্যবস্থাপনা প্রকল্পের আওতায় মধুপুর উপজেলাস্থ দোখলা রেঞ্জে জাতির পিতা বঙ্গবন্ধু শেখ মুজিবুর রহমান-এর নবনির্মিত 'ম্যুরাল উন্মোচন', দোখলা রেঞ্জে নবনির্মিত 'রেস্ট হাউস' উদ্বোধন এবং জাতির পিতা বঙ্গবন্ধু শেখ মুজিবুর রহমান-এর স্মৃতিবিজড়িত দোখলা রেঞ্জাধীন রেস্ট হাউজ প্রাঙ্গণে গাছের চারা রোপণ করেন।

 অনুষ্ঠানে প্রধান অতিথি হিসেবে উপস্থিত ছিলেন কৃষিমন্ত্রী ড. মোঃ আব্দুর রাজ্জাক। অন্যান্যের মধ্যে উপস্থিত ছিলেন টাঙ্গাইল ৮ আসনের সংসদ সদস্য বীর মুক্তিযোদ্ধা মোঃ জোয়াহেরুল ইসলাম, বন অধিদপ্তরের উপপ্রধান বন সংরক্ষক গোবিন্দ রায়, মধুপুর পৌরসভার মেয়র আলহাজ মোঃ সিদ্দিক হোসেন খান। সভাপতিত্ব করেন কেন্দ্রীয় সার্কেলের বন সংরক্ষক হোসাইন মুহম্মদ নিশাদ।

#

দীপংকর/পাশা/সঞ্জীব/শামীম/২০২৩/১৮১০ঘণ্টা

তথ্যবিবরণী নম্বর : ১২০০

**সারা পৃথিবীর মানুষের নিকট গ্রহণযোগ্যতা পাবে আগামী নির্বাচন**

 **- কৃষিমন্ত্রী**

মধুপুর (টাঙ্গাইল), ২২ আশ্বিন (৭ অক্টোবর) :

 আগামী নির্বাচন অবশ্যই সুষ্ঠু ও সুন্দর হবে এবং তা সারা পৃথিবীর মানুষের নিকট গ্রহণযোগ্যতা পাবে বলে মন্তব্য করেছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মো: আব্দুর রাজ্জাক। তিনি বলেন, নির্বাচন বানচাল করার জন্য বিএনপি বিভিন্ন রকম আন্দোলন কর্মসূচি করছে, নানা রকম হুমকি দিচ্ছে। নির্বাচনকে সামনে রেখে বিএনপি ২০১৩, ২০১৪ ও ২০১৫ সালের মতো আবারও সহিংসতা, আগুন সন্ত্রাস ও তাণ্ডব সৃষ্টি করতে চাচ্ছে। দেশের আইনশৃঙ্খলা রক্ষাকারী বাহিনী কঠোরভাবে তাদের এই অপচেষ্টাকে মোকাবিলা করবে। একইসঙ্গে, আওয়ামী লীগ রাজনৈতিকভাবে বিএনপিকে মোকাবিলা করার সর্বাত্মক চেষ্টা করবে।

 আজ টাঙ্গাইলের মধুপুর জাতীয় উদ্যানের বঙ্গবন্ধুর স্মৃতিবিজড়িত দোখলা রেঞ্জে জাতির পিতা বঙ্গবন্ধু শেখ মুজিবুর রহমানের ম্যুরাল উন্মোচন এবং বন উন্নয়ন ও ব্যবস্থাপনা সম্পর্কিত আলোচনা অনুষ্ঠানে মন্ত্রী এসব কথা বলেন। টাঙ্গাইল বনবিভাগ এ অনুষ্ঠানের আয়োজন করে।

 মন্ত্রী বলেন, নির্বাচন বানচাল করার জন্য কোনো বিদেশি শক্তি বা দেশ যদি চেষ্টা করে, তা মোকাবিলা করার মতো অর্থনৈতিক সক্ষমতাসহ সকল শক্তি বাংলাদেশের রয়েছে। দেশের জনগণ আমাদের সাথে রয়েছে। জনগণকে নিয়েই দেশীয় ও আন্তর্জাতিক সকল ষড়যন্ত্র আমরা মোকাবিলা করব।

 ভিসানীতি প্রসঙ্গে মন্ত্রী বলেন, ১৭ কোটি মানুষের দেশ। আমেরিকায় কয়জন মানুষ যায়। তারা নিষেধাজ্ঞা দিয়ে কী করবে। গুলশান বনানীর ছেলেমেয়েরা আমেরিকায় যায়। তারা না যেতে পারলে বাংলাদেশের কোন ক্ষতি হবে না। দু-একজন মন্ত্রী না যেতে পারলেও দেশের কোন ক্ষতি হবে না। তিনি বলেন, আমরা জেলে যাওয়ার জন্য প্রস্তুত। ভিসা নিয়ে আমরা আমেরিকা যেতে পারব না- এটি কোন বিষয় না।

 মন্ত্রী বলেন, আমেরিকা অর্থনৈতিক, সামরিকভাবে শক্তিশালী বড় দেশ। তাদের বিভিন্ন হুমকি, নিষেধাজ্ঞা প্রভৃতি শুধু বাংলাদেশ নয়, পৃথিবীর অন্য অনেক দেশকেও মোকাবিলা করতে হয়। অর্থনৈতিকভাবে যদি আমে‌রিকা স্যাংশন দেয়, আমরাও দেখবো কীভাবে তা মোকাবিলা করা যায়। আন্তর্জাতিক বিশ্বে অনেক দেশ আমাদের সাথে আছে। কাজেই, স্যাংশন দিয়ে আমাদেরকে নিবৃত্ত করা যাবে না।

মধুপুরের বন দেশের জাতীয় সম্পদ উল্লেখ করে মন্ত্রী বলেন, এটি টাঙ্গাইলের জন্য ঐতিহ্য ও গৌরবের। ঘনবসতিপূর্ণ দেশে বন রক্ষা করা খুবই কঠিন। নানান কারণে বনের অনেকটা ধ্বংস হয়েছে। মধুপুরের বন রক্ষার জন্য আমরা নানান উদ্যোগ গ্রহণ করেছি। যারা বন কাটত, তাদেরকে আমরা বন রক্ষার জন্য ভলান্টিয়ার করেছি। ২৮ কোটি টাকার প্রকল্প বাস্তবায়ন কাজ চলছে।

 অনুষ্ঠানে বিশেষ অতিথি হিসাবে বক্তব্য রাখেন পরিবেশ, বন ও জলবায়ু পরিবর্তন মন্ত্রী মো. শাহাব উদ্দিন। ঢাকা কেন্দ্রীয় অঞ্চলের বন সংরক্ষক হোসাইন মো. নিশাদের সভাপতিত্বে টাঙ্গাইল জেলা আওয়ামী লীগের সাধারণ সম্পাদক সংসদ সদস্য জোয়াহেরুল ইসলাম, টেকসই বন ও জীবিকা প্রকল্পের পরিচালক গোবিন্দ রায়, জেলা প্রশাসক, পুলিশ সুপার, মধুপুর উপজেলা নির্বাহী কর্মকর্তা, উপজেলা আওয়ামী লীগের সিনিয়র সহসভাপতি মো. ইয়াকুব আলী, পৌরসভার মেয়র সিদ্দিক হোসেন খান প্রমুখ বক্তব্য রাখেন।

#

কামরুল/পাশা/সঞ্জীব/শামীম/২০২৩/১৮৩০ঘণ্টা

তথ্যবিবরণী                                                                                                     নম্বর : ১১৯৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২২ আশ্বিন (৭ অক্টোবর) :

স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ১১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৯২ শতাংশ। এ সময় ১ হাজার ২০১ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৪২০ জন।

#

 সুলতানা/পাশা/সঞ্জীব/শামীম/২০২৩/১৭২৫ঘণ্টা

তথ্যবিবরণী নম্বর : ১১৯৮

**গত তিন বছরে ২৪ হাজার ৩২২ একর অবৈধ দখলকৃত বনভূমি পুনরুদ্ধার করেছে সরকার**

 **-পরিবেশ মন্ত্রী**

টাঙ্গাইল, ২২ আশ্বিন (৭ অক্টোবর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান সরকার অক্টোবর ২০২০ থেকে আগস্ট ২০২৩ পর্যন্ত ২৪ হাজার ৩২২ একর জবরদখলকৃত বনভূমি পুনরুদ্ধার করে বনায়ন করেছে। অবৈধ বনভূমি পুনরুদ্ধারে সফলতার এ ধারা চলমান আছে। তিনি বলেন, যারা বৈধ কাগজপত্র ছাড়া বনের জমি দখলে রাখবে তাদের বিরুদ্ধে অভিযান অব্যাহত থাকবে।

আজ ইকোট্যুরিজম উন্নয়ন ও টেকসই ব্যবস্থাপনা প্রকল্পের আওতায় টাঙ্গাইলের মধুপুর জাতীয় উদ্যানের দোখলা রেঞ্জে জাতির পিতা বঙ্গবন্ধু শেখ মুজিবুর রহমান-এর নবনির্মিত 'ম্যুরাল উন্মোচন' পরবর্তীতে উপস্থিত সাংবাদিকদের প্রশ্নের জবাবে পরিবেশমন্ত্রী এসব কথা বলেন।

পরিবেশমন্ত্রী বলেন, আমাদের দেশে ২২ দশমিক ৩৭ শতাংশ বনভূমি আছে, যা ২৫ শতাংশে উন্নীত করতে হবে। এজন্য সরকারের পাশাপাশি সাধারণ মানুষকে এগিয়ে আসতে হবে। জনগণের মধ্যে জনসচেতনতা সৃষ্টি করতে পারলে অবৈধ দখল কমে যাবে এবং মানুষ বৃক্ষরোপণে উদ্বুদ্ধ হবে। এ বিষয়ে তিনি গণমাধ্যমের সহায়তা কামনা করেন।

এ সময় অন্যান্যের মধ্যে উপস্থিত ছিলেন কৃষিমন্ত্রী ড. মোঃ আব্দুর রাজ্জাক, টাঙ্গাইল ৮ আসনের সংসদ সদস্য বীর মুক্তিযোদ্ধা মোঃ জোয়াহেরুল ইসলাম, উপপ্রধান বন সংরক্ষক গোবিন্দ রায় এবং কেন্দ্রীয় সার্কেলের বন সংরক্ষক হোসাইন মুহম্মদ নিশাদ প্রমুখ।

#

দীপংকর/পাশা/সঞ্জীব/শামীম/২০২৩/১৭২০ঘণ্টা

তথ্যবিবরণী নম্বর : ১১৯৭

**শুরু থেকে ১৮ বছর পাঠকপ্রিয়তা ধরে রেখেছে সমকাল**

**-- তথ্য ও সম্প্রচার মন্ত্রী**

ঢাকা, ২২ আশ্বিন (৭ অক্টোবর) :

তথ্য ও সম্প্রচার মন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, দৈনিক সমকাল শুরুতেই পাঠকপ্রিয়তা অর্জন করেছে এবং ১৮ বছর পাঠকপ্রিয়তা ধরে রেখেছে।

আজ রাজধানীর তেজগাঁও শিল্প এলাকায় টাইমস মিডিয়া ভবনে দৈনিক সমকাল পত্রিকার ১৯তম বর্ষে পদার্পণ উপলক্ষ্যে পত্রিকার পক্ষ থেকে আয়োজিত অনুষ্ঠানে মন্ত্রী তার শুভেচ্ছাবার্তায় এ কথা বলেন। পত্রিকার সম্পাদক আলমগীর হোসেন, নগর সম্পাদক শাহেদ চৌধুরী, প্রধান প্রতিবেদক লোটন একরাম, পত্রিকার সকল সদস্য ও অতিথিবৃন্দ এ সময় উপস্থিত ছিলেন।

সমকালের জন্য শুভকামনা জানিয়ে মন্ত্রী বলেন, আমি আশা করবো, সমকাল শতবর্ষী হোক এবং পত্রিকাটি শুধু সমাজের দর্পণ হিসেবেই নয়, সমাজ গঠনেও কাজ করবে। দায়িত্বশীল সমালোচনা করবে, একইসাথে দেশ, সমাজ ও রাষ্ট্রের গৌরবগাথাও তুলে ধরবে।

সমকাল তার ভবিষ্যতের পথ চলায় মুক্তিযুদ্ধের চেতনাকে ধারণ করে স্বপ্নের বাংলাদেশ বিনির্মাণে ভূমিকা রাখবে, প্রত্যাশা ব্যক্ত করে হাছান মাহ্‌মুদ বলেন, ‘আজকে প্রধানমন্ত্রী শেখ হাসিনার হাত ধরে বাংলাদেশ যেভাবে অদম্য গতিতে এগিয়ে চলেছে, আশা করি সেই অগ্রযাত্রায় সমকাল পত্রিকা সারথি হবে।’

সংবাদপত্রের সাথে ছেলেবেলার স্মৃতিচারণ করে তথ্যমন্ত্রী বলেন, ‘বাল্যকালে আমি ছোটদের পাতায় লিখতাম। যেদিন আমার কোনো লেখা বা কবিতা ছাপা হতো, সেদিন আমার কি যে আনন্দ হতো! বড়দের কাছে গিয়ে সেটি দেখাতাম। সে সব এখনো আমার স্মৃতিতে জ্বলজ্বল করছে।’

‘এখন অনেক পত্রিকা ছোটদের পাতা বের করে না, কিন্তু এই ধরনের পাতা প্রকাশের জন্য সমকালসহ সকল পত্রিকার প্রতি আমার আহ্বান থাকবে’ উল্লেখ করেন মন্ত্রী হাছান।

#

আকরাম/পাশা/রেজাউল/২০২৩/১৬৫৮ ঘণ্টা